b'\n_START_ARTICLE_\nCetingrad\n_START_SECTION_\nZemljopis\n_START_PARAGRAPH_\nCetingrad je mjesto u sredi\xc5\xa1njem djelu Hrvatske. Nastao je nedaleko od ru\xc5\xa1evina srednjovjekovne tvr\xc4\x91ave Cetin. Op\xc4\x87ina Cetingrad nalazi se na podru\xc4\x8dju \xc5\xbeupanije Karlovac. Grani\xc4\x8di s gradom Slunjem te op\xc4\x87inama Rakovica, Topusko, Vojni\xc4\x87 i op\xc4\x87inom Velika Kladu\xc5\xa1a u Bosni i Hercegovini.\n_START_SECTION_\nPovijest\n_START_PARAGRAPH_\nCetingrad duguje svoje ime i povijest obli\xc5\xbenjim ru\xc5\xa1evinama starog grada Cetina. Vrijeme nastanka Cetina nije poznato no postoje naznake, da je postojao ve\xc4\x87 u vrijeme Rimskog carstva._NEWLINE_Srednji vijek bio je razdoblje najve\xc4\x87eg procvata Cetina. Pokraj tvr\xc4\x91ave nalazio se franjeva\xc4\x8dki samostan i nekoliko crkava. U to vrijeme Cetin je bio vlast Frankopana i odigrao je va\xc5\xbenu ulogu u hrvatskoj povijesti. Poslije poraza u Moha\xc4\x8dkoj bitki 1526 god. u Cetinu se krajem iste godine sastalo hrvatsko plemstvo na Cetinskom Saboru. 1. sije\xc4\x8dnja 1527. izabrali su habsbur\xc5\xa1kog nadvojvodu Ferdinanda I. Habsbur\xc5\xa1kog za svojega kralja. Cetingradska povelja, koju su tom prilikom potpisali hrvatski velika\xc5\xa1i, a primili Ferdinandovi predstavnici, jedan je od najva\xc5\xbenijih dokumenata hrvatske dr\xc5\xbeavotvornosti i pohranjena je u Austrijskom Dr\xc5\xbeavnom Arhivu u Be\xc4\x8du._NEWLINE_Tijekom sljede\xc4\x87ih stolje\xc4\x87a Cetin je postao dio Hrvatske vojne krajine, granice izme\xc4\x91u Habsbur\xc5\xa1ke monarhije i Osmanskog Carstva. U to vrijeme zauzeli su ga Turci u vi\xc5\xa1e navrata. Vi\xc5\xa1e puta bio je razru\xc5\xa1en i popravljan. 1790 god. habsbur\xc5\xa1ke trupe pod zapovjedni\xc5\xa1tvom generala Wallischa, sa znatnim udjelom hrvatskih vojnika i \xc4\x8dasnika, kona\xc4\x8dno su ga oslobodile i vratile u sastav Hrvatske vojne krajine, odnosno Hrvatske u sklopu Habsbur\xc5\xa1ke monarhije. S prestankom turske opasnosti, u 19. stolje\xc4\x87u tvr\xc4\x91ava je napu\xc5\xa1tena i upotrebljena kao kamenolom. Civilne vlasti su preseljene u onda\xc5\xa1nje Vali\xc5\xa1selo, dana\xc5\xa1nji Cetingrad, koje je nastalo sjeverno od Cetina. Malo naselje uz staru utvrdu dobilo je kasnije ime Podcetin._NEWLINE_Tijekom 19. i 20. stolje\xc4\x87a podru\xc4\x8dje Cetingrada je rijetko naseljeno i bez pravih mogu\xc4\x87nosti za ekonomski razvoj. Drugi svjetski rat ponovo donosi smrt i razaranje u te krajeve. Za vrijeme Titove Jugoslavije to je podru\xc4\x8dje zapostavljeno. Zbog siroma\xc5\xa1tva stanovni\xc5\xa1tvo se iseljava, najprije u Ameriku, Kanadu i Australiju a poslije u europske dr\xc5\xbeave._NEWLINE_1991 god. JNA uz pomo\xc4\x87 lokalnog srpskog stanovni\xc5\xa1tva zauzela je grad i potpuno ga razorila. Razdoblje od 1992. do 1995 god. ve\xc4\x87ina stanovnika provela je u izbjegli\xc5\xa1tvu. 1995 g., u vrijeme okupacije, JNA je u blizini Cetingrada sru\xc5\xa1ila UN-ov helikopter. U nesre\xc4\x87i je poginuo Irfan Ljubijanki\xc4\x87, ministar vanjskih poslova Bosne i Hercegovine. Cetingrad je oslobo\xc4\x91en 7. kolovoza 1995 u Operaciji Oluja._NEWLINE_Poslije Domovinskog rata grad je uspje\xc5\xa1no obnovljen i ve\xc4\x87ina stanovni\xc5\xa1tva vratila se na svoje domove.\n_START_SECTION_\nGospodarstvo\n_START_PARAGRAPH_\nGlavna gospodarska djelatnost je proizvodnja i prodaja poljoprivrednih proizvoda te proizvodnja mlijeka, sira i uzgoj stoke._NEWLINE_Prate\xc4\x87a gospodarska djelatnost je malo i srednje poduzetni\xc5\xa1tvo (obrada drveta, prijevozni\xc4\x8dke usluge, trgovina, ugostiteljstvo)._NEWLINE_Zbog lijepe prirode i bogate \xc5\xa1ume postoje i dobre mogu\xc4\x87nosti za lovni i seoski turizam.\n_START_SECTION_\nObrazovanje\n_START_PARAGRAPH_\nJedna osnovna \xc5\xa1kola u Cetingradu koja u svom sastavu ima P\xc5\xa0 Maljevac.\n_START_SECTION_\nKultura\n_START_PARAGRAPH_\nGlavni godi\xc5\xa1nji doga\xc4\x91aji su Dan op\xc4\x87ine (7. kolovoza) i zborovi na dan Sv. Josipa, Sv. Petra i Pavla i Blagdan Velike Gospe. Na dan Sv. Josipa svake se godine odr\xc5\xbeava i tradicionalni sto\xc4\x8dni sajam. U Cetingradu djeluje KUD Cetingradska Tamburica.\n_START_SECTION_\n\xc5\xa0port\n_START_PARAGRAPH_\nNogometni klub Cetingrad 2004 god. izborio je ulazak u 1. \xc5\xbeupanijsku ligu Karlova\xc4\x8dke \xc5\xbeupanije. Iste godine izgra\xc4\x91en je i nogometni stadion._NEWLINE_Na podru\xc4\x8dju op\xc4\x87ine djeluje i Lova\xc4\x8dko dru\xc5\xa1tvo Kuna.'